Broj: 711-I-375-P-451-22/23-04-21

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Ante Fabijanića OIB: ……………. gradonačelnika Grada Paga,** na 202. sjednici održanoj 3. veljače 2023., donosi sljedeću:

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznik Ante Fabijanić gradonačelnik Grada Paga počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Anti Fabijaniću izriče se novčana sankcija u iznosu od 660,00 eura (4.972,77 kuna).**
3. **Nalaže se obvezniku Anti Fabijaniću, gradonačelniku Grada Paga da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Ante Fabijanića-45122.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 25. listopada 2022. Zaključkom Broj: 711-I-2181-Pp-451/22-02-21 pokrenulo postupak protiv obveznika Ante Fabijanića, gradonačelnika Grada Paga za utvrđivanje moguće povrede odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja tekuće godine za prethodnu godinu.

Obveznik je navedeni Zaključak kojim je pozvan očitovati se zaprimio dana 15. studenog 2022. te se u roku od petnaest dana, a niti do dana donošenja ove odluke nije očitovao.

Člankom 3. stavkom 1. podstavkom 34. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Ante Fabijanić obnašao dužnost gradonačelnika Grada Paga u mandatu od 12.6.2017 do 24.5.2021. te da istu obnaša u aktualnom mandatu od 25.5.2021. Slijedom navedenoga, Ante Fabijanić je povodom obnašanja navedene dužnosti, obavezan postupati sukladno odredbama ZSSI-a.

Kako je ZSSI stupio na snagu 25. prosinca 2021., obveznik je s obzirom na obnašanje dužnosti općinskog načelnika Općine Gvozd i prije stupanja na snagu navedenog Zakona imao obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Povjerenstvo je svim obveznicima u aktivnim mandatima uputilo obavijest broj: 711-I-2209-R-269/21-01-18 od 28. prosinca 2021.g. u kojoj ih se upućuje na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da tu karticu ne moraju podnositi ako su podnijeli imovinsku karticu u prosincu 2021.g. u kojoj je prijavljeno imovinsko stanje s istekom te godine. Također svim obveznicima koji nisu podnijeli imovinsku karticu upućen je podsjetnik 31.siječnja 2022. g.

Uvidom u Registar imovinskih kartica, koji vodi Povjerenstvo, utvrđeno je da obveznik nije podnio imovinsku karticu za 2021. do 31. siječnja 2022. niti je sukladno spomenutoj obavijesti Povjerenstva podnio imovinsku karticu u prosincu 2021. u kojoj bi prijavio imovinsko stanje s istekom 2021. godine.

Nadalje, uvidom u podatke istog Registra, utvrđeno je da je obveznik podnio izvješće o imovinskom stanju 25. lipnja 2021. navodeći svrhu podnošenja „Ponovno imenovanje/ izbor na istu dužnost“ te da je 23. siječnja 2023. podnio imovinsku karticu navodeći svrhu „Godišnja obveza podnošenja“, iz čega proizlazi da se radi o godišnjoj imovinskoj kartici koja je podnesena za 2022. godinu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ante Fabijanić, gradonačelnik Grada Paga propustio podnijeti imovinsku karticu Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a.

Podnošenje imovinske kartice 16. siječnja 2023. za 2022. godinu, ne predstavlja ispunjenje obveze godišnjeg podnošenja imovinske kartice sukladno odredbi članka 10. stavka 4. ZSSI-a, jer ista nije podnesena za 2021. godinu.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Uzimajući u obzir okolnosti konkretnog slučaja, tj. da se radilo o obvezi godišnjeg podnošenja imovinske kartice kao jednoj od osnovnih obveza propisanih odredbama ZSSI-a, pri čemu se ne radi o obvezniku koji po prvi put podnosi imovinsku karticu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći novčanu sankciju, a uvažavajući raspon novčane sankcije propisan ZSSI-om te odredbe Zakona o uvođenju eura kao službene valute u Republici Hrvatskoj, prilikom odmjeravanja visine novčane sankcije, Povjerenstvo je utvrdilo da je u konkretnom slučaju primjereno izreći novčanu sankciju u iznosu od 660,00 eura (4.972,77 kuna) za opisanu povredu odredbi ZSSI-a, s obzirom da obveznik niti nakon pokretanja postupka nije podnio imovinsku karticu.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Fabijanić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana